પહેલા શહેરી વિસ્તારોમાં અને હવે ધીમે ધીમે ગ્રામ્ય વિસ્તારોમાં બાળક ઉપાડી જવાની અફવાએ જોર પકડ્યું છે. તાપી જિલ્લાના છેવાડે આવેલ કુકરમુંડા વિસ્તારમાં એક શખ્સ લધર વધર હાલતમાં ફરતો હોય ગ્રામજનોને આ બાળક ઉપાડતી ટોળકીનો સભ્ય હોવાની શંકા ઊભી થતાં ટોળાએ તેને પકડી લઈ ટપલીદાવ કરી કુકરમુંડા આઉટપોસ્ટ ખાતે લઈ આવ્યા હતા જ્યાં ગ્રામજનોનું મોટું ટોળું હોવાથી ત્યાંથી આ ઇસમને નિઝર પોલીસ સ્ટેશન ખાતે લઈ જવામાં આવ્યો હતો.જે વ્યક્તિ નશાની હાલતમાં જણાઈ આવ્યો હતો તેનું નામ પૂછતાં દિલીપભાઇ દેવરામભાઇ સારવે (રહે,સુરત પાલનપુર ગામ, સાઇકૃપા સોસાયટી, મથુરા નગરીની બાજુમાં) હોવાનું જણાવ્યુ હતું. જે ફૂલ નશામાં હતો જેથી નિઝર પોલીસે તેમના વિરુધ્ધ દારૂ પીધેલાનો ગુનો નોંધી કાયદેસરની કાર્યવાહી હાથ ધરી હતી. જોકે આ શખ્સ અફવાનો શિકાર પણ બન્યો હતો.